আবদ আল-আহাদ খান

**আবদ আল-আহাদ খান** ৪ নভেম্বর ১৮৮৫ থেকে ২৩ ডিসেম্বর ১৯১০ পর্যন্ত বুখারা আমিরাতের পেনাল্টিমেট (শেষের আগের জন) আমির ছিলেন। তিনি মুজাফফর বিন নাসরুল্লাহর (শাসনকাল ১৮৬০–১৮৮৫) পুত্র এবং উত্তরসূরি ছিলেন।

## পটভূমি এবং প্রাথমিক জীবন
আবদ আল-আহাদ খান ছিলেন বুখারা আমিরাতের আমির মুজাফফর বিন নাসরুল্লাহর পঞ্চম পুত্র। তার মা ছিলেন ইরান থেকে আসা একজন ক্রীতদাসী। ১৮৬৮ সাল থেকে বুখারা আমিরাত রুশ সাম্রাজ্যের একটি আশ্রিত রাজ্য ছিল। আবদ আল-আহাদ রাশিয়ার একটি সামরিক স্কুলে পড়াশোনা করেন এবং রুশ সেনাবাহিনীতে অ্যাডজুটেন্ট জেনারেল পদে উন্নীত হন। ১৮৭১ সালে তাকে কেরমিনের বেগ নিযুক্ত করা হয় এবং উত্তরাধিকারী হওয়ার আগ পর্যন্ত তিনি এই দায়িত্ব পালন করেন। যদিও তার পিতা এক দশক আগেই তাকে উত্তরসূরি হিসেবে বেছে নিয়েছিলেন, কিন্তু ১৮৮৩ সালে তাকে তার অবস্থান নিশ্চিত করার জন্য মস্কো পাঠানো হয়। রুশ সম্রাট তৃতীয় আলেকজান্ডারের রাজ্যাভিষেক অনুষ্ঠানে তিনি তার পিতার পক্ষ থেকে মূল্যবান উপহার এবং স্বর্ণের ১,০০,০০০ রুবেল প্রদান করেন।

## শাসনামল
১৮৮৫ সালের ৩১ অক্টোবর তার পিতার মৃত্যুর পর ৪ নভেম্বর আবদ আল-আহাদ সিংহাসনে আরোহণ করেন। রুশ শিক্ষার কারণে তিনি আধুনিক বিশ্ব সম্পর্কে সম্যক ধারণা রাখতেন, তাই বুখারার আলোকবর্তিতা বা সংস্কারপন্থী উদারপন্থীরা আশা করেছিলেন যে তিনি বড় ধরনের সংস্কার বাস্তবায়ন করবেন। তার শাসনামলে বুখারার দৈনন্দিন কাজে রাশিয়ার প্রভাব ক্রমশ বাড়তে থাকে। ক্ষমতা গ্রহণের পর রুশদের অনুরোধে তিনি দাসপ্রথা বিলুপ্ত করেন। তিনি মানুষকে শূলে চড়ানো বা কালিয়ান মিনারের চূড়া থেকে নিচে ফেলে মৃত্যুদণ্ড দেওয়ার প্রথা বন্ধ করেন। তিনি বুখারা দুর্গের ভূগর্ভস্থ কারাগার বন্ধ করে দেন এবং জনসমক্ষে 'বাচ্চা' (নাচের জন্য প্রশিক্ষিত কিশোর) নাচ প্রদর্শন নিষিদ্ধ করেন। তবে এর ফলে বুখারা দাস ব্যবসায় সামান্যই প্রভাব পড়েছিল, কারণ এটি ঋণদাসের শ্রম এবং আমিরের হেরেমে তখনও টিকে ছিল।

১৯শ শতাব্দীর শুরু থেকেই ইরানি ক্রীতদাস বংশোদ্ভূত শিয়া মুসলিমরা আমিরের দরবারের কর্মচারী এবং উচ্চপদস্থ প্রশাসনিক ও সামরিক পদে আধিপত্য বিস্তার করেছিল। এই পটভূমির একটি প্রভাবশালী পরিবার ছিল মুহাম্মদী-বিয় কোশবেগীর, যিনি ১৮৭২ সাল থেকে উজিরে আজম হিসেবে দায়িত্ব পালন করছিলেন। ১৮৮৮ সালে তার পুত্র মুহাম্মদ শরিফ-বিয় ইনাক খুন হন। রুশ কর্তৃপক্ষ এই পরিস্থিতিকে গুরুত্বের সাথে নেয় কারণ তিনি ছিলেন তাদের অন্যতম বিশ্বস্ত সমর্থক। আবদ আল-আহাদ নির্দোষ প্রমাণিত হওয়ার পর তিনি মুহাম্মদ শরিফ-বিয়ের পুত্র আস্তানাকুল-বিয় কোশবেগী-কে প্রধান কোষাধ্যক্ষ নিযুক্ত করেন। আস্তানাকুল-বিয় বাণিজ্যিক প্রশাসন এবং রুশদের সাথে কূটনৈতিক সম্পর্কের দায়িত্বে ছিলেন।

সংস্কার বাস্তবায়নে তার ইচ্ছা থাকা সত্ত্বেও, প্রধান বিচারপতি বদর আল-দিন-ই খাতলানি এবং গোঁড়া আলেমদের বাধার কারণে তিনি বাধাগ্রস্ত হন। আলেমদের চাপে তিনি তার পরিকল্পনায় আশা হারিয়ে ফেলেন এবং ১৮৯৭ সালে বুখারা শহর থেকে কেরমিনে চলে যান। ১৯১০ সালের ২৩ ডিসেম্বর আবদ আল-আহাদ মৃত্যুবরণ করেন এবং তার পুত্র সাঈদ মীর মুহাম্মদ আলিম খান তার স্থলাভিষিক্ত হন।

আবদ আল-আহাদ ফার্সি ভাষায় কবিতা রচনা করতেন যা বুখারার পণ্ডিত মহলে প্রশংসিত ছিল। তার সময়ে মধ্য এশীয় কবিদের রচিত প্রশস্তিগীতিগুলো অত্যন্ত চাটুকারিতায় পূর্ণ হয়ে উঠেছিল। সদর-ই জিয়া তার একটি *[[কাসিদা|কাসিদায়]]* আবদ আল-আহাদকে "সোলায়মানের অভ্যাস এবং দারিয়ুসের ক্যারিশমার অধিকারী প্রভু" হিসেবে অভিহিত করেছেন।

## তথ্যসূত্র

## আকর গ্রন্থাবলী
* 
* 
* 
* 

## বহিঃসংযোগ
*

বিষয়শ্রেণী:১৮৫৯-এ জন্ম
বিষয়শ্রেণী:১৯১০-এ মৃত্যু
বিষয়শ্রেণী:বুখারার আমির
বিষয়শ্রেণী:ফার্সি ভাষার কবি
বিষয়শ্রেণী:দাসপ্রথা বিলোপপন্থী
বিষয়শ্রেণী:১৮শ শতাব্দীর এশিয়ার রাজশাসক
বিষয়শ্রেণী:২০শ শতাব্দীর এশিয়ার রাজশাসক